കരുവന്നൂര് ബാങ്ക്: ഭരണ സമിതി അംഗങ്ങള് ക്രൈംബ്രാഞ്ച് കസ്റ്റഡിയില് തൃശൂര്: കരുവന്നൂര് സഹകരണ ബാങ്ക് തട്ടിപ്പുമായി ബന്ധപ്പെട്ട് അറസ്റ്റിലായ നാല് ഭരണസമിതി അംഗങ്ങളെയും ക്രൈംബ്രാഞ്ച് കസ്റ്റഡിയില് വാങ്ങി.ഇവരില്നിന്ന് തെളിവുകളും മൊഴികളും ശേഖരിച്ചശേഷം ശനിയാഴ്ച കോടതിയില് ഹാജരാക്കും. ബാങ്ക് മുന് പ്രസിഡന്റ് മാടായിക്കോണം കട്ടിലപ്പറമ്ബില് വീട്ടില് കെ.കെ. ദിവാകരന്, ഭരണസമിതി അംഗങ്ങളായിരുന്ന മാപ്രാണം ചക്രംപുള്ളി വീട്ടില് ജോസ് ചക്രംപുള്ളി, തളിയക്കോണം തൈവളപ്പില് ബൈജു, പൊറത്തിശ്ശേരി വാക്കയില് വീട്ടില് ലളിതന് എന്നിവരെയാണ് ക്രൈംബ്രാഞ്ച് കസ്റ്റഡിയില് വാങ്ങിയത്. ഒരാഴ്ച മുമ്ബാണ് ഇവരെ വീടുകളില്നിന്ന് അറസ്റ്റ് ചെയ്തത്. പ്രസിഡന്റ് ഉള്പ്പെടെ 12 ഭരണസമിതി അംഗങ്ങളെയും ക്രൈംബ്രാഞ്ച് പ്രതി ചേര്ത്തിട്ടുണ്ട്. നേരത്തെ ബാങ്ക് സെക്രട്ടറി ഉള്പ്പെടെ അഞ്ച് പേരെ അറസ്റ്റ് ചെയ്തിരുന്നു. തട്ടിപ്പിലെ ഗൂഢാലോചനയും ഉദ്യോഗസ്ഥര്ക്ക് സൗകര്യങ്ങള് ഒരുക്കിയതും മറ്റുമാണ് ഭരണസമിതി അംഗങ്ങള്ക്കെതിരായ ആക്ഷേപങ്ങള്. ഇക്കാര്യത്തില് കൂടുതല് വിവരങ്ങള് ചോദ്യം ചെയ്യലില് ലഭിച്ചേക്കുെമന്നാണ് കരുതുന്നത്. ബൈജുവാണ് ഉദ്യോഗസ്ഥരുടെ തട്ടിപ്പിന് ഭരണസമിതിയില്നിന്ന് പിന്തുണ നല്കിയതെന്ന് ആക്ഷേപമുണ്ട്. 100 കോടിയിലേറെ രൂപയുടെ വായ്പ ക്രമക്കേടും സൂപ്പര് മാര്ക്കറ്റ്, കുറി, സാധനങ്ങള് വാങ്ങിയത് തുടങ്ങി മറ്റ് ക്രമക്കേടുകള് വേറെയുമുണ്ട്. ചട്ടങ്ങള് ലംഘിച്ചും നിയമവിരുദ്ധമായും വന്തോതില് വായ്പ അനുവദിക്കുകയായിരുന്നു. ബന്ധുക്കളുടെയും സുഹൃത്തുക്കളുടെയുമെല്ലാം പേരില് വ്യാജ രേഖകളുണ്ടാക്കി പണം തട്ടിയെടുത്തിട്ടുണ്ട്. ഓരോ വായ്പാ ഇടപാടുകളും ഓരോ കേസുകളാക്കി മാറ്റി എഫ്.ഐ.ആര് രജിസ്റ്റര് ചെയ്യാനാണ് ആലോചിക്കുന്നത്. രേഖകള്ക്ക് വേണ്ടിയുള്ള തിരച്ചില് നടക്കുകയാണ്. ബാങ്കില് കമീഷന് ഏജന്റായിരുന്ന കിരണിനെയും എട്ട് ഭരണ സമിതി അംഗങ്ങളെയും ഇനി അറസ്റ്റ് ചെയ്യാനുണ്ട്. ഇതില് മൂന്നുപേര് വനിതകളാണ്. ഇവരുടെ മുന്കൂര് ജാമ്യഹരജി ഹൈകോടതിയിലുണ്ട്.